b'\n_START_ARTICLE_\nR\xc3\xa5sj\xc3\xb8en\n_START_SECTION_\nRaasj\xc3\xb8skog\n_START_PARAGRAPH_\nI \xc3\xb8stenden av vannet var det i eldre tider et lite skogssamfunn. R\xc3\xa5sj\xc3\xb8ens historie som skogssamfunn g\xc3\xa5r tilbake til omtrent 1750. Raasj\xc3\xb8skog var den gang kongealmenning. Hele omr\xc3\xa5det var en viktig arbeidsplass og et eget lite samfunn, med seter; sagbruk, smie, egen kraftstasjon, skogshusv\xc3\xa6r og staller. I perioder var det grendeskole her. P\xc3\xa5 det meste var det 50 \xe2\x80\x93 60 mann og ca. 30 hester i arbeid i skogen og p\xc3\xa5 sagbruket. De siste stokkene gikk gjennom saga i 1947.\n_START_SECTION_\nJaktslottet\n_START_PARAGRAPH_\nJaktslottet R\xc3\xa5sj\xc3\xb8en ble bygget i 1916 av familien Fearnley p\xc3\xa5 Aas g\xc3\xa5rd. G\xc3\xa5rden er tegnet av arkitektene Morgenstierne og Eide._NEWLINE_I 1992 mottok ekteparet Fearney Nittedal kommunes kulturpris \xc2\xabfor sin forvaltning av kulturverdier og \xc3\xa5penhet til \xc3\xa5 dele disse med befolkningen.\xc2\xbb Fearnley er ogs\xc3\xa5 tildelt Olavsrosa.\n_START_SECTION_\nKunstnerliv\n_START_PARAGRAPH_\nI en periode etter 2.verdenskrig var det hver vinter i mars sammenkomster med noen av landets betydeligste kunstnere og andre representanter for \xc3\xa5ndslivet. Henrik S\xc3\xb8rensen, Harald Kihle og Per Krohg er blant kunstnerne som bes\xc3\xb8kte jaktslottet og som ogs\xc3\xa5 har malt en rekke flotte vinterbilder fra traktene omkring.\n_START_SECTION_\nFriluftsliv\n_START_PARAGRAPH_\nR\xc3\xa5sj\xc3\xb8en er et knutepunkt for skil\xc3\xb8yper og sykkelveier i denne delen av marka.  Nordfra kommer l\xc3\xb8ype fra R\xc3\xa5bj\xc3\xb8rn. \xc3\x98stfra g\xc3\xa5r det skogsbilveg og l\xc3\xb8yper fra Sjonken i Nannestad, det samme gjelder fra vest, med skogsbilveg og skil\xc3\xb8ype fra Harestua og Bj\xc3\xb8rgeseter. S\xc3\xb8rfra er det l\xc3\xb8ype og veg fra Hakkim. Hit kan man ogs\xc3\xa5 kj\xc3\xb8re bil for \xc3\xa5 slippe de kraftige stigningene opp fra Hakadal.\n_START_SECTION_\nR\xc3\xa5sj\xc3\xb8stua\n_START_PARAGRAPH_\nDen gamle stallen p\xc3\xa5 R\xc3\xa5sj\xc3\xb8en var ferdig restaurert i 1992 og stedet fikk med dette et nytt og popul\xc3\xa6rt serveringsted i helgene. I R\xc3\xa5sj\xc3\xb8stua serveres en egen lokal spesialitet; elgp\xc3\xb8lse.\n_START_SECTION_\nB\xc3\xb8r B\xc3\xb8rson II\n_START_PARAGRAPH_\nMilj\xc3\xb8et p\xc3\xa5 R\xc3\xa5sj\xc3\xb8en ble valgt som innspillingsted til den norske filmkomedien B\xc3\xb8r B\xc3\xb8rson II som hadde premiere i 1976 med blant annet Rolv Wesenlund og Britt Langlie i hovedrollene.'